Document ID: 32008R0015

REGOLAMENT TAL-KUNSILL (KE) Nru 15/2008
ta’ l-20 ta’ Diċembru 2007
li jemenda r-Regolament (KE) Nru 2100/94 fir-rigward tal-jedd ta’ reġistrazzjoni ta’ applikazzjoni għal dritt ta’ varjetà ta’ pjanti fil-Komunità
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 308 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew,
Billi:
(1)
Ir-Regolament tal-Kunsill (KE) Nru 2100/94 tas-27 ta’ Lulju 1994 dwar id-drittijiet ta’ varjetajiet ta’ pjanti fil-Komunità (1) joħloq sistema Komunitarja għall-varjetajiet tal-pjanti li tippermetti l-għoti ta’ drittijiet ta’ varjetajiet ta’ pjanti fil-Komunità (CPVR), validi fil-Komunità kollha.
(2)
Fl-interess tal-faċilitazzjoni tal-kummerċ huwa kunsiljabbli li s-CPVR ikunu aċċessibbli faċilment. Għalhekk, il-kondizzjonijiet għall-jedd ta’ reġistrazzjoni ta’ applikazzjoni għas-CPVR għandhom jiġu simplifikati u għandha tiġi introdotta sistema ta’ applikazzjoni waħda għall-applikanti kollha.
(3)
Ir-Regolament (KE) Nru 2100/94 għandu għaldaqstant jiġi emendat kif meħtieġ,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2100/94 huwa b’dan emendat kif ġej:
(1)
l-Artikolu 12 għandu jinbidel b’dan li ġej:
“Artikolu 12
Il-jedd ta’ reġistrazzjoni ta’ applikazzjoni għal dritt tal-varjetà ta’ pjanti fil-Komunità
Kull persuna fiżika jew ġuridika, jew kull korp li jikkwalifika bħala persuna ġuridika skond il-liġi applikabbli għal dak il-korp, jistgħu jirreġistraw applikazzjoni għad-dritt ta’ varjetà ta’ pjanti fil-Komunità.
Applikazzjoni tista’ ssir konġuntement minn żewġ persuni bħal dawn jew aktar.”;
(2)
fl-Artikolu 41(2) il-kliem “12(1)(b),” għandhom jitħassru;
(3)
l-Artikolu 52(4) għandu jiġi sostitwit minn dan li ġej:
“4. Il-paragrafi 2 u 3 għandhom japplikaw ukoll fir-rigward ta’ applikazzonijiet preċedenti li kienu reġistrati fi Stat ieħor.”.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Diċembru 2007.

Labels: 7
20
13
6